b'\n_START_ARTICLE_\nAizsargai\n_START_PARAGRAPH_\nAizsargai (latv. Aizsargi) \xe2\x80\x93 latvi\xc5\xb3 \xc5\xa1auli\xc5\xb3 organizacija, veikusi 1919\xe2\x80\x931940 m.\n_START_SECTION_\nIstorija\n_START_PARAGRAPH_\n\xc4\xaekurta Laikinosios Vyriausyb\xc4\x97s vadovo Karlio Ulmanio ir Vidaus reikal\xc5\xb3 ministro Mikelio Valterio \xc4\xafsakymu 1919 m. kovo 20 d., Suomijos \xc5\xa1auli\xc5\xb3 organizacijos (suom. Suojeluskunta) pavyzd\xc5\xbeiu, kaip savigynos b\xc5\xabriai. Sudar\xc4\x97 apsaugos rinktin\xc4\x97s, veikusios vals\xc4\x8diuose. I\xc5\xa1 dalies (1/3) organizacija finansuota valstyb\xc4\x97s. Funkcijos ap\xc4\x97m\xc4\x97 pagalb\xc4\x85 policijai (ap\xc4\x97m\xc4\x97 pagalb\xc4\x85 krat\xc5\xb3 ir are\xc5\xa1t\xc5\xb3 metu, patruliavim\xc4\x85, kov\xc4\x85 su banditizmu, marodieriavimu po pilietinio karo) ir armijai (karo metu). Dalyvavo kovose su bermontininkais. _NEWLINE_\xc4\xae organizacij\xc4\x85 buvo priimami vyrai nuo 20 met\xc5\xb3 (po tarnybos kariuomen\xc4\x97je) iki 60 met\xc5\xb3. 1921 m. pasibaigus kariniams veiksmams vidaus reikal\xc5\xb3 ministerijos nurodymu aizsargai perorganizuoti \xc4\xaf visuomenin\xc4\x99 savanori\xc5\xb3 organizacij\xc4\x85, kuriai vadovavo renkama Valdyba (latv. Aizsargu valde). Sudar\xc4\x97 19 pulk\xc5\xb3, kiekvienoje apskrityje po vien\xc4\x85. Tur\xc4\x97jo sporto b\xc5\xabrelius. 1923 m. suformuoti aizsarg\xc5\xb3 gynybos b\xc5\xabriai, 1939 m. \xe2\x80\x93 aizsarg\xc5\xb3 jaunimo organizacija \xe2\x80\x93 jaunsargai. Nuo 1925 m. bendradarbiavo su Lietuvos \xc5\xa1auli\xc5\xb3 s\xc4\x85junga. _NEWLINE_1928 m. organizacija apginkluota, kai kurie pulkai tur\xc4\x97jo kulkosvaid\xc5\xbei\xc5\xb3. Dalyvavo 1934 m. gegu\xc5\xbe\xc4\x97s 15\xe2\x80\x9316 d. valstyb\xc4\x97s perversme. 1940 m. sausio m\xc4\x97n. aizsargai tur\xc4\x97jo 31 766 narius, i\xc5\xa1 j\xc5\xb3 gynybos b\xc5\xabriuose \xe2\x80\x93 14 800, jaunsarg\xc5\xb3 apie 14 000. Be to, buvo Gele\xc5\xbeinkeli\xc5\xb3 aizsarg\xc5\xb3 pulkas, Aizsarg\xc5\xb3 aviacijos pulkas su 26 l\xc4\x97ktuvais, 3 aizsarg\xc5\xb3 j\xc5\xabr\xc5\xb3 divizionai ir kitos tarnybos._NEWLINE_Po 1940 m. TSRS okupacijos aizsarg\xc5\xb3 organizacija likviduota. Per nacistin\xc4\x99 okupacij\xc4\x85 1943\xe2\x80\x931944 m. v\xc4\x97l veik\xc4\x97. Po Antrojo pasaulinio karo dalis aizsarg\xc5\xb3 buvo ginkluoto antitarybinio pasiprie\xc5\xa1inimo dalyviai. _NEWLINE_1990 m. gegu\xc5\xbe\xc4\x97s 17 d. Pilie\xc4\x8di\xc5\xb3 kongrese atkurta neginkluota Latvijos aizsarg\xc5\xb3 organizacija. Turi uniform\xc4\x85. Priimami tik Latvijos Respublikos pilie\xc4\x8diai. Leid\xc5\xbeia m\xc4\x97nra\xc5\xa1t\xc4\xaf \xe2\x80\x9eAizsargs\xe2\x80\x9c.'